b'\n_START_ARTICLE_\nRutenij\n_START_SECTION_\nPomembne lastnosti\n_START_PARAGRAPH_\nRutenij, polivalentna trdna bela kovina iz skupine platine, ima \xc5\xa1tiri kristalske modifikacije in na normalnih temperaturah ne potemni, vendar eksplozivno oksidira. Rutenij se raztaplja v raztopljenih lu\xc5\xbeninah, kisline ga ne napadejo, vendar ga napadajo halogeni pri visokih temperaturah in hidroksidi. Majhne koli\xc4\x8dine rutenija lahko pove\xc4\x8dajo trdnost platine in paladija. Odpornost titana na korozijo lahko izrazito pove\xc4\x8damo z malim dodatkom rutenija._NEWLINE_Kovino lahko galvaniziramo bodisi z elektrodepozicijo ali s postopki toplotne dekompozicije. Za eno od zlitin rutenij-molibden je bilo ugotovljeno, da je superprevodna pri 10,6 K. Oksidacijska stanja rutenija so med +1 do +8, znano je tudi -2, \xc4\x8deprav so najpogostej\xc5\xa1a +2, +3 in +4.\n_START_SECTION_\nKataliza\n_START_PARAGRAPH_\nRutenijeve koordinacijske spojine se \xc5\xa1iroko uporabljajo kot katalizatorji v sintezni organski kemiji in sicer na podro\xc4\x8dju asimetri\xc4\x8dne hidrogenacije (kompleksi s kiralnimi difosfini) in olefinske metateze (Grubbsovi katalizatorji; kompleksi s stabilnimi karbeni in steri\xc4\x8dno zahtevnimi fosfini). Leta 2005 so R. H. Grubbs, R. R. Schrock in Y. Chauvin za delo na podro\xc4\x8dju olefinske metateze z uporabo rutenijevih karalizatorjev prejeli Nobelovo nagrado za kemijo.\n_START_SECTION_\nBarvila v son\xc4\x8dnih celicah\n_START_PARAGRAPH_\nRutenijevi polipiridilni kompleksi se uporabljajo v t. i. Graetzlovih celicah (ang. dye-sensitized solar cells) kot barvila za absorpcijo son\xc4\x8dne svetlobe, saj so spojine intenzivno obarvane in absorbirajo svetlobo ve\xc4\x8djega dela vidnega in ultravijoli\xc4\x8dnega spektra.\n_START_SECTION_\nZdravila proti raku\n_START_PARAGRAPH_\nEno najbolj uporabljanih in u\xc4\x8dinkovitih zdravil proti raku je cisplatin. V zadnijh desetletjih so se raziskave novih u\xc4\x8dinkovin raz\xc5\xa1irile \xc5\xa1e na spojine drugih kovin, kot so \xc5\xbeelezo, baker, titan, galij, zlato, iridij, osmij in rutenij. Izmed vseh neplatinskih zdravil sta samo dve rutenijevi spojini do sedaj uspe\xc5\xa1no prestali drugo fazo klini\xc4\x8dnih testiranj. Prva spojina, NAMI-A, je bila pripravljena v laboratoriju prof. E. Alessia v Trstu in je u\xc4\x8dinkovita proti metastazam trdnih tumorjev. Druga, KP1019, je bila sintetizirana v laboratorijih prof. B. K. Kepplerja na Dunaju in je kot del kombinacije kemoterapavtikov u\xc4\x8dinkovita proti raku debelega \xc4\x8drevesa.'